
Parlamentul României

Camera Deputaţilor

	

	


Comisia pentru sănătate şi familie

Bucureşti, 7 martie 2023
Nr.4c-10/39
CĂTRE
BIROUL PERMANENT

AL

CAMEREI DEPUTAŢILOR,

Vă înaintăm, alăturat, raportul  asupra proiectului de Lege privind aprobarea Ordonanţei de urgență a Guvernului nr.196/2020 pentru modificarea şi completarea Legii nr.95/2006 privind reforma în domeniul sănătății, trimis Comisiei pentru sănătate şi familie spre dezbatere, în fond, cu adresa nr. PLx 35/2021 din 1 februarie 2021. 

În raport de obiectul şi conţinutul său, proiectul de lege face parte din categoria legilor ordinare.
PREŞEDINTE,

Dr.Nelu TĂTARU

Parlamentul României

Camera Deputaţilor
Comisia pentru sănătate şi familie
Bucureşti, 7 martie 2023
Nr.4c-10/39
R A P O R T  
asupra proiectului de Lege privind aprobarea Ordonanţei de urgență a Guvernului nr.196/2020 pentru modificarea şi completarea Legii nr.95/2006 privind reforma în domeniul sănătății
În conformitate cu prevederile  art.94 și 115 alin.(3) din Regulamentul Camerei Deputaţilor, republicat, cu modificările și completările ulterioare, Comisia pentru sănătate şi familie a fost sesizată spre dezbatere, în fond, în procedură de urgență, cu proiectul de Lege privind aprobarea Ordonanţei de urgență a Guvernului nr196/2020 pentru modificarea şi completarea Legii nr.95/2006 privind reforma în domeniul sănătății, trimis cu adresa                nr.PLx 35/2021 din 1 februarie 2021.
Proiectul de lege are ca obiect de reglementare completarea Legii nr.95/2006 privind reforma în domeniul sănătății, republicată, cu modificările și completările ulterioare, în vederea reglementării cadrului general care să permită tuturor unităților sanitare publice și private să acorde asistența medicală prin telemedicină. În acest sens, se stabilește un complex de măsuri alternative de protecție a pacientului și sunt lărgite posibilitățile de asigurare a serviciilor medicale prin utilizarea tehnologiei informaționale și a mijloacelor de comunicare electronică, la distanță, în scopul prevenirii îmbolnăvirii populației, îmbunătățirii sau menținerii stării de sănătate a pacienților.
La întocmirea prezentului raport,  Comisia a avut în vedere:
· avizul favorabil al Consiliului Legislativ (nr.1147/12.11.2020);

· avizul favorabil  al Comisiei juridice, de disciplină și imunități (nr.4c-13/105/10.02.2021);
· avizul favorabil al Comisiei pentru drepturile omului, culte și problemele minorităților naționale (4c-6/50/11.02.2021);
· avizul favorabil al Comisiei pentru tehnologia informației și comunicațiilor (nr.4c-19/15/9.02.2021).
Membrii comisiei au dezbătut proiectul de lege în şedinţa din 6 martie 2023. La lucrările comisiei au fost prezenţi deputații, membri ai comisiei, conform listei de prezență.
Senatul, în calitate de primă Cameră sesizată,  a adoptat  proiectul de lege în forma inițială, în condițiile articolului 115 alineatul (5) teza a III-a din Constituția României, republicată  în şedinţa din 28 decembrie 2020. 

Potrivit dispozițiilor articolului 75 alineatele (1) și (3) din Constituţia României, republicată, Camera Deputaţilor este Cameră decizională.

În raport cu obiectul şi conţinutul său, proiectul de lege  face parte din categoria legilor ordinare. 
În urma finalizării dezbaterilor și a opiniilor exprimate, membrii Comisiei pentru sănătate şi familie, au hotărât, cu unanimitate de voturi, să propună plenului Camerei Deputaților, un raport de  adoptare  a proiectului de lege privind aprobarea Ordonanței de urgență a Guvernului nr.196/2020 pentru modificarea și completarea Legii nr.95/2006 privind reforma în domeniul sănătății, în forma adoptată de către Senat.
            PREŞEDINTE,                                             SECRETAR,
          Dr.Nelu TĂTARU                                     Liviu-Ioan BALINT 
Întocmit,
Livia Spînu,

Consilier parlamentar 

